Ceyhun Osmanlı

Ceyhun Yunis oğlu Osmanlı () — ictimai-siyasi xadim, tədqiqatçı və analitik, Azərbaycan Respublikası Milli Məclisinin IV çağırış deputatı, "İrəli" İctimai Birliyinin təsisçisi və ilk sədri (2008–2012), Azərbaycan Yaşıllar Hərəkatının sədri, TLM – Təşəbbüslər və Layihələr Mərkəzinin təsisçisi və direktoru.

 Həyatı 
Ceyhun Yunis oğlu Osmanlı 30 yanvar 1982-ci ildə Bakı şəhərində anadan olmuşdur. 1989–1999-cu illərdə Bakıda orta təhsil almış, 1999-cu ildə Bakı Dövlət Universitetinə daxil olmuşdur. 2003-cü ildə politologiya ixtisası üzrə bakalavr pilləsini, 2005-ci ildə həmin ixtisas üzrə magistr pilləsini fərqlənmə diplomu ilə bitirmişdir.

Ceyhun Osmanlı 2006-cı ildə Azərbaycan Dövlət İqtisad Universitetinin aspirantura pilləsinə daxil olmuş və 2015-ci ildə iqtisadiyyat üzrə fəlsəfə doktoru elmi dərəcəsini almışdır. Dosentdir.

2007-ci ildə Varşava Universiteti və Polşa Təhlükəsizlik Akademiyası tərəfindən təşkil edilən "SENSE" proqramının, 2008-ci ildə Harvard Universitetinin "Liderlər inkişafda" proqramının, 2018-ci ildə İsveçin KTH Kral Texnologiya İnstitutunun "Milli və institutsional səviyyədə keyfiyyətin təminatı" proqramının, Litvanın EKT – İqtisadi Konsaltinq və Tədqiqat Mərkəzinin "Ali təhsil müəssisələrində keyfiyyətin təminatı sisteminin inkişafı" proqramının, 2019-cu ildə Böyük Britaniyanın "EduCare Learning Ltd."-nin "Gənclərin qorunması" proqramının, Böyük Britaniyanın Midlseks Universitetinin "Keyfiyyətin təminatı sistemlərinin yaradılması və inkişafı" proqramının iştirakçısı olmuşdur. 2019-cu ildə İsveçrənin Montrö Biznes Məktəbinin fəxri professoru adına layiq görülmüşdür. 2012-ci ilin aprel ayından Texasın fəxri vətəndaşıdır.

Azərbaycan, rus, ingilis və türk dillərini bilir. Üç övladı var.

 İctimai fəaliyyəti 
Universitet illərindən ictimai fəaliyyətə başlayan Ceyhun Osmanlı 1999-cu ildə "Azərbaycan Könüllüləri" İctimai Birliyini təsis etmişdir. 2000-ci ilin sentyabr ayından 2006-cı ilin iyun ayınadək həmin ictimai birliyin prezidenti olmuşdur. "Azərbaycan Könüllüləri" İctimai Birliyi 2005-ci ildə Avropa Şurasının Baş katibi Terri Devis tərəfindən Avropada ən yaxşı birliklərdən biri kimi xüsusi sertifikata layiq görülmüşdür.

Ceyhun Osmanlı 2002-ci ilin noyabr ayında Avropa Şurası Gənclər Məsələləri üzrə Məsləhət Şurası və Proqram Komitəsinin üzvlüyünə seçilmiş və 2005-ci noyabrınadək mərkəzi Strasburqda yerləşən bu qurumda fəaliyyət göstərmişdir. Bu illər ərzində Ceyhun Osmanlı Avropa Gənclər Fondunun qərarlarının qəbulunda iştirak etmiş, müxtəlif ölkələrdə qurumun fəaliyyətilə bağlı mühazirələrlə çıxış etmişdir.

2004–2006-cı illərdə Azərbaycan Respublikası Gənclər Təşkilatlarının Milli Şurasının baş katibi, 2006–2009-cu illərdə isə Qafqazda ilk Gənclər Parlamenti olan Azərbaycan Gənclər Parlamentinin sədri olmuşdur.

Ceyhun Osmanlı 2005-ci ildə "İrəli" gənclər hərəkatının həmtəsisçilərindən biri olmuşdur. 2008-ci ildə bu hərəkat ictimai birliyə çevrildikdə onun sədri seçilmiş və 2012-ci ilin may ayınadək bu ictimai birliyə rəhbərlik etmişdir.

2008-ci ildə Azərbaycan Respublikasında keçirilən Prezident seçkilərində Prezidentliyə namizədliyi irəli sürülmüş İlham Əliyevin vəkili olmuşdur. 2009-cu ildə Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasına üzv seçilmişdir.

2010-cu ildə 63 saylı Sabirabad birinci seçki dairəsindən dördüncü çağırış Azərbaycan Respublikası Milli Məclisinin deputatı seçilmişdir. Parlamentin Beynəlxalq münasibətlər və parlamentlərarası əlaqələr komitəsinin, eləcə də Estoniya, İordaniya, Latviya, Meksika parlamentləri ilə əlaqələr üzrə işçi qruplarının üzvü olmuşdur.

Ceyhun Osmanlı 2010–2015-ci illərdə "Euronest" Parlament Assambleyasının Azərbaycan nümayəndə heyətinin üzvü olmuşdur. Dünya Bankı və Beynəlxalq Valyuta Fondunun Parlament Şəbəkəsinin İdarə Heyətinin üzvü seçilmişdir.

Ceyhun Osmanlı 2017–2019-cu illərdə Odlar Yurdu Universitetinin prorektoru, 2018–2019-cu illərdə isə "Azərbaycan universitetlərində keyfiyyətin təminatı mərkəzlərinin yaradılması" layihəsinin iştirakçısı və "British School in Baku"-nun idarə heyətinin üzvü olmuşdur. 2019-cu ilin dekabr ayında Azərbaycan Yaşıllar Hərəkatını (Azerbaijan Green Movement) təsis etmişdir.

Ceyhun Osmanlı TLM – Təşəbbüslər və Layihələr Mərkəzinin təsisçisi və direktorudur. "Xocalı 30 il: bir soyqırımının tarixi", "Heydər Əliyev haqqında", "Milli xəzinə. Azərbaycan təsviri incəsənəti", "Insight Karabakh" (LIT Verlag, Almaniya), "44 gün 23 saat 43 dəqiqə" kitablarının, habelə "Virtual Qərbi Azərbaycan" (www.qerbiazerbaycan.com), "Heydər Əliyev haqqında" (www.aboutheydaraliyev.com), "Şuşa bu gün" (www.shusha.today), "Erməni cinayətləri" (www.armeniancrimes.com), "44days.info", "Xocalı bu gün" (www.khojalytoday.com), "Zəfərdən bu günə" (www.zeferdenbugune.az) və başqa veb-resursların layihə rəhbəridir.

 İstinadlar 

 Xarici keçidlər 















Kateqoriya:İqtisad üzrə fəlsəfə doktorları
Kateqoriya:Azərbaycan Milli Məclisinin IV çağırış deputatları
Kateqoriya:"İrəli" İctimai Birliyinin sədrləri